**ПРОТОКОЛ № 1**

Днес, 18.07.2019 г., в сградата на областна администрация – Перник по инициатива на МЗХГ, беше организирано събрание на земеделските стопани от област Перник, които отглеждат плодове и зеленчуци, за създаване на Областен консултативен съвет по плодове и зеленчуци.

Заедно с поканените земеделски стопани присъстваха г-жа Анна Цветкова - директор на ОД „Земеделие“ – Перник, г-жа Йорданка Александрова - директор на ОД на ДФ „Земеделие“, г-жа Ирена Топалова – гл. експерт от ТО на НССЗ – Перник и г-жа Дафинка Грозданова – държ. експерт в дирекция „Растениевъдство и биологично производство“ в МЗХГ.

Учредителното събрание бе открито от г-жа Анна Цветкова, която поздрави присъстващите и разясни необходимостта от създаването на такъв съвет като подчерта ползата от функционирането му, като посредник между земеделските стопани от региона и МЗХГ. Тя изрази увереност, че дискусията ще бъде полезна и ще се излъчат конструктивни предложения за евентуална промяна на нормативни актове и организацията на сектора „Плодове и зеленчуци“.

Събранието се проведе при следния дневен ред:

1.Състояние на сектор плодове и зеленчуци, визия и възможности за развитие;

2.Дискусия, мнения и предложения при прилагане на схемите за обвързана подкрепа за плодове и зеленчуци  (видове култури, подлежащи на подпомагане, минимални добиви, реализация на произведена продукция и документи за доказването и, условия за допустимост и други);

3.Подпомагане на производители на плодове и зеленчуци по мерките от ПРСР 2014-2020;

4.Избор на председател и членове на ОКСПЗ за област Перник;

5.Разни

По първа точка презентацията на дирекция „Растениевъдство и биологично производство“ в МЗХГ бе представена от г-жа Дафинка Грозданова – държавен експерт. Присъстващите бяха запознати с актуалното състояние на сектора, производството и търговията с определени видове плодове и зеленчуци, цени на едро, структура на продажбите и вноса от трети страни, експортни и импортни дестинации на основни плодове и зеленчуци. Представи се идеята за създаване на регистър за идентификация на търговците на ПЗ. Търговците, които не присъстват в базата данни, няма да могат да търгуват свободно, ще бъдат санкционирани.Така ще излязат „на светло“ търговците, вкл. и вносителите и ще бъдат обект на стриктен данъчен и митнически контрол. Обсъжда се възможността за увеличаване дела на търгуваните български продукти – ПЗ, като може да се популяризира опитът на „Метро“ и „Билла“, които обучават средни и дребни производителиза прилагане на техния стандарт и достигане на оптимално качество на продукцията. Предстои актуализиране на ставките за газьола /акциза/ в сектора, на базата на актуализирани технологични карти, изготвени от ССА. Предприети са действия за въвеждане на обратно начисляване на ДДС в сектор ПЗ.

Г-жа Грозданова апелира за повече активност в дискусиите и повече предложения, което значително би улеснило работата на експертите.

Г-жа Ирена Топалова предложи **да бъде създаден и регистър на производителите на плодове и зеленчуци,** не само на търговците, който да се актуализира ежегодно. Регистрите да са публични и да подпомагат връзките между производителите и търговците. С повече информация малките производители по-лесно ще достигнат до пазара. Много положителни практики и добър пазар осигуряват на малките и средни производители някои търговски вериги – „Билла“, „Метро“.

Г-жа Анелия Величкова, г-н Калин Величков /земеделски стопани от община Радомир/- и от презентацията се вижда, че вносът надвишава родното производство. Затова предлагат **да се ограничи вносът на плодове и зеленчуци, докато не се продадат количествата, произведени в страната**. Да се изкупи първо собствената продукция.

Г-н Васил Василев /ЗС от община Трън/ - Нашата продукция е неконкурентноспособна, в сравнение с турската, македонската и други страни извън Европейския съюз. Например в Турция торовете и препаратите за растителна защита са в пъти по-евтини, отколкото у нас. Не може да се осъществи внос, защото в България не са разрешени за употреба. Но въпреки това плодовете и зеленчуците, третирани с тях, в България се внасят безпрепятствено. Необходимо е **да се засили контролът при вноса на такава продукция, например относно остатъчни пестициди**. Тук производителите нямат подкрепа от БАБХ, техните правила не кореспондират с условията, при които се произвеждат ПЗ.

Г-жа Здравка Крумова /ЗС от община Перник/ – с промените в условията за подпомагане за кампания Директни плащания 2019 г., по-конкретно условията за допустимост – площ от 5 дка за всеки отделен зеленчук, се нанесе невероятен удар срещу дребните производители. Предложението ми е **да се отмени това условие – площ от 5 дка за всеки отделен зеленчук и да останат в сила правилата за 2018 г.** Да се върнат старите норми за обвързана подкрепа.

Г-жа Дафинка Грозданова /МЗХГ/ – промените са предложени от асоциациите, не от МЗХГ. Затова е необходимо и вие да създадете обединени структури като организации на производители, за да се чува и вашата дума.Самостоятелното оцеляване на дребните земеделски производители е много труден процес. Проблемите и предложенията за решаването им следва да се поставят чрез организациите на производителите. Европейското законодателство стимулира този процес. Директно да се поставят исканията, а не чрез браншовите организации. За създаването на организации на производителите не е необходим голям финансов ресурс, може дори само да се споделя собственият инвентар с другите членове на организацията. И това е взаимопомощ.

Почти всеки от присъстващите сподели своите лични наблюдения от начина, по който земеделските производители от Западна Европа – Франция, Германия, Холандия и др. страни създават различни форми на сдружения – организации на производители, кооперации и др. подобни.

Г-н Михаил Михайлов /ЗС от община Перник/ - В България това не може да се получи – сдружаването. Винаги едрите производители печелят, защото дребните са неконкурентноспособни в условията на пазара и едва оцеляват. За нашия регион земеделието не е основна, а допълнителна дейност. Тук не е земеделски или овощарски район.

Г-жа Ирена Топалова /ТО НССЗ/ - Вече 15 години полагам усилия за създаването на организация на картофопроизводителите в региона. И без това земеделските стопани си оказват взаимопомощ, но, ако се регламентират нещата, ще може да се получава и финансова помощ за това.

Г-н Радослав Белчев /пчелар и овощар от общ. Земен/ - Притежавам пчелин с овощна градине и насаждение с люцерна. Нямам балираща техника и винаги се налага да изчаквам собственикът на техниката да продаде своите бали и чак тогава да дойде да балира при мен. По-едрият стопанин винаги надделява и успява да защити интересите си.

Г-н Васил Василев /общ. Трън/ - В Германия нещата са уредени на ротационен принцип. Редуват се стопаните кой пръв да прибере реколтата си, всяка стопанска година. В Западна Европа има и добре развити кооперации, чиято основна цел е да търсят пазар за произведената продукция на своите членове.

Г-жа Ирена Топалова /НССЗ/ - Големият плюс на организациите на производители е , че партидите от даден продукт са еднородни, предлагането е в големи количества, което задоволява в максимална степен потребностите на търговците.

Г-жа Дафинка Грозданова /МЗХГ/ - Когато говорим за вериги от хранителни магазини, те искат богат асортимент през цялата година. Не може да се заложи само на сезонните плодове и зеленчуци. За да се задоволят изискванията им, е необходимо в съдружието да се отглеждат и оранжерийни, и полски плодове и зеленчуци.

Г-жа Анна Цветкова /ОДЗ - Перник/ - Не бива да се изкушават земеделските стопани да отглеждат /и заявяват за подпомагане/ култури, които не са традиционни за областта. Дирекцията осъществи контакт с ОП „Общински пазари“ в община Перник, като предложението е един ден от седмицата в част от пазара да се отдели място за излагане на продукция само от производители. Добра практика в това отношение беше инициативата на МЗХ от 2016 година „Подкрепяме българското“, която доказа голям интерес към продуктите, предлагани от самите производители.

Г-н Михаил Михайлов /общ. Перник/ - Подкрепям предложението за **създаването на фермерски пазар в гр. Перник на територията на общинския пазар**. Може да се раздели покритият пазар на две и да се създаде възможност за продажбата на произведени в стопанството на продавача плодове, зеленчуци или продукти от животински произход. Предложението за създаване на фермерски пазар се подкрепи и от останалите присъстващи земеделски стопани. Има подобен пазар в района около МЗХГ в София, като там са представени и земеделски производители от област Перник.

Г-н Калин Величков /общ. Радомир/ - В нашата област земите са преобладаващо от 6, 7 категория и даже по-нископродуктивни. За стопанисването им се изискват повече обработки, отколкото в други краища на страната. Налага се в по-голяма степен третиране с торове, хербициди и инсектициди. Цената на водата за напояване е по-скъпа. Разпокъсаността на имотите и малката площ на парцелите също увеличава себестойността на произведената продукция и я прави неконкурентноспособна. Предложението е **да се създаде допълнителна мярка за подпомагане,** **за планинските и полупланинските райони от страната.**  **Субсидията за обвързана подкрепа за плодове и зеленчуци да е със завишена ставка за тези райони.**

Г-н Васил Василев /общ. Трън/ - След изплащане на субсидиите се заговори за „фиктивни площи“. Моля, ако някой има информация за такива, да се казва навреме, за да се направи съответната проверка и се възпрепятства получаването на средства за такива площи. Нека средствата да отидат в тези, които в действителност полагат усилия за обработването на земите и получават продукция от тях. Завишените ставки за обвързана подкрепа да се насочат към планинските райони, да се съдейства за намаляване на миграцията и обезлюдяването на цели села.

Г-жа Ирена Топалова /НССЗ/ - За необлагодетелстваните и планинските райони е резонно да се получават субсидии в завишен размер. Предложението е **ставката за обвързана подкрепа за плодове и зеленчуци да бъде диференцирана в зависимост от добива и от местонахождението на обработваемата земя.**

Г-н Савов /производител от общ. Перник/ - Субсидиите за българските производители на плодове и зеленчуци са в намален размер, спрямо тези на техните колеги от другите държави – членки на Европейския съюз. Затова **предлагам да се възстановят националните доплащания.**

Г-н Радослав Белчев /общ. Земен/ - Предлагам **да се създаде нова мярка за подпомагане с цел запазването на генофонда на традиционни български сортове плодове и зеленчуци**, както в животновъдството е подпомагането на автохтонните породи под селекционен контрол. Така ще се поощри запазването на генофонда на националните сортове плодове и зеленчуци, с отлични вкусови качества и устойчивост към заболявания. В момента с тази задача са ангажирани само научните институти.

След приключване на дискусията и информацията относно подпомагането на производителите на плодове и зеленчуци по мерките от ПРСР 2014-2020, се пристъпи към избор на председател и членове на Областния консултативен съвет по плодове и зеленчуци. Бяха предложени и единодушно избрани следните лица:

1.Председател: Васил Тодоров Василев – тел. за връзка 0899156117,

e mail: vasil2901@abv.bg

2.Членове:

Калин Димитров Величков – тел. за връзка 0894359975,

e mail: k.velichkov@mail.bg

Радослав Иванов Белчев – тел. за връзка 0884509169,

e mail: rado\_belchev@abv.bg

Силвия Красимирова Йорданова – тел. 0888320516,

e mail: sistre1984@abv.bg

Валентин Иванов Григоров – тел. 0887882212,

e mail: v@lio\_@abv.bg

Цветелина Ерменчова Алексова – тел. 0876768847,

e mail: calexova@abv.bg

За секретар на Областния консултативен съвет по плодове и зеленчуци , от страна на ОД „Земеделие“ – Перник е определена Маргарита Николова Георгиева – гл. експерт в ГДАР.

***Секретар: ............................. М. Георгиева***